b'\n_START_ARTICLE_\nHerschel kosmin\xc4\x97 observatorija\n_START_SECTION_\nOrbita\n_START_PARAGRAPH_\nHerschel observatorijai ir Planck erdv\xc4\x97laiviui atsiskyrus, abu jie nuskriejo atskiromis orbitomis \xc4\xaf Lagran\xc5\xbeo ta\xc5\xa1k\xc4\x85 L2 \xc5\xbdem\xc4\x97s - Saul\xc4\x97s sistemoje. Pra\xc4\x97jus dienai po atsiskyrimo dar buvo atliktas Herschel trajektorijos patikslinimo manevras, u\xc5\xbetikrinantis, kad observatorija tikrai skries numatyta orbita. Manevras buvo s\xc4\x97kmingas ir po 60 dien\xc5\xb3 Herschel jau pasiek\xc4\x97 reikiam\xc4\x85 orbit\xc4\x85. Dabar observatorija skrieja 1.5 mln km nuo \xc5\xbdem\xc4\x97s, kitoje pus\xc4\x97je nei Saul\xc4\x97._NEWLINE_Kod\xc4\x97l Herschel orbitai buvo pasirinktas b\xc5\xabtent L2 ta\xc5\xa1kas? Saul\xc4\x97, \xc5\xbdem\xc4\x97 ir M\xc4\x97nulis yra stipr\xc5\xabs \xc5\xa1viesos ir \xc5\xa1ilumos \xc5\xa1altiniai, trukdantys teleskopo darbui. D\xc4\x97l \xc5\xa1ios prie\xc5\xbeasties visos arti \xc5\xbdem\xc4\x97s esan\xc4\x8dios galimos orbitos kosminei observatorijai netinka. Artimiausia tinkama orbita yra aplink vien\xc4\x85 i\xc5\xa1 \xc5\xbdem\xc4\x97s - M\xc4\x97nulio sistemos Lagran\xc5\xbeo ta\xc5\xa1k\xc5\xb3, ta\xc4\x8diau ji netinka d\xc4\x97l to, kad \xc5\xa1ie du dangaus k\xc5\xabnai pernelyg da\xc5\xbenai patenka \xc4\xaf teleskopo reg\xc4\x97jimo lauk\xc4\x85. Tod\xc4\x97l buvo pasirinktas artimiausias ta\xc5\xa1kas, kuriame Saul\xc4\x97s, \xc5\xbdem\xc4\x97s ir M\xc4\x97nulio spinduliuot\xc4\x97 jau nebetrukdo steb\xc4\x97jimams.\n_START_SECTION_\nEnergijos tiekimas\n_START_PARAGRAPH_\nKosmin\xc4\x97s observatorijos energijos tiekimo sistem\xc4\x85 sudaro trys dalys: paneliai su Saul\xc4\x97s baterijomis, paprasta baterija ir energijos tiekimo valdymo elementas (PCU)._NEWLINE_Herschel observatorijos Saul\xc4\x97s baterija pritvirtinta prie Saul\xc4\x97s skydo, skirto kriostatui apsaugoti nuo Saul\xc4\x97s spinduli\xc5\xb3, vir\xc5\xa1utin\xc4\x97s dalies. Kontrol\xc4\x97s sistemos d\xc4\x97ka, baterijos visada atsuktos \xc4\xaf Saul\xc4\x99.'